Eiendomsikoon Pam Golding oorlede | Maroela Media
Pam Golding (Foto verskaf)
Suid-Afrika se eiendomsikoon en sakevrou, Pam Golding, is Dinsdag oorlede by haar Wittebomen-huis in Constantia, Kaapstad.
Pam Golding Eiendomme het gesê Golding het vreedsaam in die ouderdom van 90 heengegaan.
"Dit was aanvanklik 'n stokperdjie wat 'n lewenslange passie geword het, en met 'n vreeslose entrepreneurskap vir mense, eiendomme en ondernemings, het sy uiteindelik 'n vooruitstrewende internasionale eiendomsmaatskappy op die been gebring. Mev. Golding het die hoogs mededingende eiendomsbedryf 'n nuwe koers laat inslaan, en dit duur vandag nog voort," het die Golding-familie in 'n verklaring gesê.
"[Sy was] dapper, doelgerig en het 'n unieke sjarme en deursettingsvermoë gehad om enige uitdaging te oorkom. Sy het die Pam Golding Eiendomsgroep in 1976 op die been gebring – in 'n tyd toe die eiendomsmark deur mans beheer is, en nog ietwat van 'n 'tuisbedryf' was. Sy het vinnig 'n mark geïdentifiseer vir 'n professionele eiendomsagentskap in Suid-Afrika, en het in dié proses 'n reputasie opgebou in die verkope van die land se luuksste eiendomme met die integriteit, vertroue en respek van die Pam Golding Eiendomme-handelsmerk."
Golding het in 1986 'n kantoor in Londen oopgemaak en saam met haar seun en uitvoerende hoof Andrew, is die onderneming oorsee verder uitgebrei tot meer as 300 kantore oor Suider-Afrika, Afrika, Europa en eilande in die Indiese Oseaan.
"Sy was 'n inspirasie vir vroue oor generasies heen – in Suid-Afrika en selfs oor die wêreld. Haar eweknieë, die eiendomsbedryf en die sakesektor het haar gerespekteer. Sy het verskeie benoemings en toekennings ontvang gedurende haar roemryke loopbaan.
"Sy is geken aan haar natuurlike goedhartigheid en opregte belangstelling in enigiemand wat sy ontmoet het. Haar familie, insluitend haar seuns Peter en Andrew, dogter Jilly, hul eggenote en 10 kleinkinders, gaan haar mis."
Wat n wonderlike mens was sy nie. Sy het almal met respek behandel. Rus sag.
Ons kan haar maar 'n staatsbegrafnis gee. Sy het iets beteken vir S.A.
Dus na so ikoon waarna vroue dag verwys kan word. Sy het in vrede heen gegaan en my innige simpatie met haar familie.